Document ID: 32005D0771

ΑΠΌΦΑΣΗ ΤΗΣ ΕΠΙΤΡΟΠΉΣ
της 3ης Νοεμβρίου 2005
για την τροποποίηση της απόφασης 93/195/ΕΟΚ για τους υγειονομικούς όρους και την υγειονομική πιστοποίηση που απαιτούνται για την επανείσοδο εγγεγραμμένων ίππων προοριζόμενων για ιπποδρομίες, διαγωνισμούς και πολιτιστικές εκδηλώσεις μετά από προσωρινή εξαγωγή
[κοινοποιηθείσα υπό τον αριθμό Ε(2005) 4186]
(Κείμενο που παρουσιάζει ενδιαφέρον για τον ΕΟΧ)
(2005/771/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/426/ΕΟΚ του Συμβουλίου, της 26ης Ιουνίου 1990, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών (1), και ιδίως το άρθρο 19 σημείο ii),
Εκτιμώντας τα ακόλουθα:
(1)
Σύμφωνα με τους γενικούς κανόνες που ορίζονται στο παράρτημα ΙΙ της απόφασης 93/195/ΕΟΚ της Επιτροπής (2), η επανείσοδος εγγεγραμμένων ίππων προοριζόμενων για ιπποδρομίες, διαγωνισμούς και πολιτιστικές εκδηλώσεις μετά από προσωρινή εξαγωγή περιορίζεται στους ίππους που διέμειναν λιγότερο από 30 ημέρες σε κάποια από τις τρίτες χώρες που απαριθμούνται στην ίδια ομάδα στο παράρτημα Ι της εν λόγω απόφασης.
(2)
Οι εγγεγραμμένοι ίπποι που συμμετέχουν στους ολυμπιακούς αγώνες, στους δοκιμαστικούς αγώνες προετοιμασίας για τους ολυμπιακούς αγώνες και στους παραολυμπιακούς αγώνες υπόκεινται στην κτηνιατρική παρακολούθηση των αρμόδιων αρχών της τρίτης χώρας υποδοχής και του φορέα διοργάνωσης, της Διεθνούς Ομοσπονδίας Ιππασίας (FEI).
(3)
Δεδομένου του βαθμού της κτηνιατρικής παρακολούθησης και του γεγονότος ότι οι εν λόγω ίπποι διαμένουν χωριστά από ζώα με κατώτερη κατάσταση υγείας, η περίοδος προσωρινής εξαγωγής πρέπει να επεκταθεί σε λιγότερο από 90 ημέρες και, αντίστοιχα, πρέπει να καθοριστούν οι υγειονομικοί όροι και η υγειονομική πιστοποίηση που απαιτούνται για την επανείσοδο εγγεγραμμένων ίππων έπειτα από προσωρινή εξαγωγή για να συμμετάσχουν σε εκδηλώσεις ιππασίας για τους ολυμπιακούς αγώνες, συμπεριλαμβανομένων των δοκιμαστικών αγώνων προετοιμασίας και των παραολυμπιακών αγώνων.
(4)
Συνεπώς, η απόφαση 93/195/ΕΟΚ πρέπει να τροποποιηθεί ανάλογα.
(5)
Τα μέτρα που ορίζονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 93/195/ΕΟΚ τροποποιείται ως εξής:
1)
στο άρθρο 1 προστίθεται η ακόλουθη περίπτωση:
«-
έχουν συμμετάσχει σε εκδηλώσεις ιππασίας για τους ολυμπιακούς αγώνες, τους δοκιμαστικούς αγώνες προετοιμασίας ή τους παραολυμπιακούς αγώνες και πληρούν τις απαιτήσεις που καθορίζονται σε πιστοποιητικό υγείας σύμφωνα με το υπόδειγμα πιστοποιητικού υγείας που παρατίθεται στο παράρτημα ΙΧ της παρούσας απόφασης.»·
2)
το κείμενο του παραρτήματος της παρούσας απόφασης προστίθεται ως παράρτημα IX.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 3 Νοεμβρίου 2005.

Labels: 0
3
6